Suomen euroviisukarsinta 1979 oli kilpailu, jossa valittiin Suomen edustaja vuoden 1979 Eurovision laulukilpailuun. Kilpailu käytiin jälleen avoimena sävellyskilpailuna, johon lähetetyistä noin 300 kappaleesta kuusi parasta valittiin karsinnan finaaliin, joka pidettiin lauantaina 10. helmikuuta Helsingin Kulttuuritalolla. Lähetys nähtiin suorana YLE TV1:ssä kello 19.20 alkaen, uutisten kohdalla olleen tauon jälkeen tullut tuloslähetys alkoi kello 21.25. Samassa tapahtumassa valittiin myös Suomen edustaja Intervision laulukilpailuun. Karsinnan voittajan valitsi 30-jäseninen raati.